KOMMISSIONENS FORORDNING (EF) Nr. 1624/1999

af 23. juli 1999

om ændring af forordning (EØF) nr. 1201/89 om gennemførelsesbestemmelser for støtteordningen for bomuld

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig protokol 4 om bomuld, senest ændret ved Rådets forordning (EF) nr. 1553/95(1),

under henvisning til Rådets forordning (EF) nr. 1554/95 af 29. juni 1995 om fastsættelse af almindelige regler for støtteordningen vedrørende bomuld og om ophævelse af forordning (EØF) nr. 2169/81(2), senest ændret ved forordning (EF) nr. 1419/98(3), særlig artikel 11, stk. 1,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(4), særlig artikel 9, og

ud fra følgende betragtninger:

(1) Artikel 1 i Kommissionens forordning (EØF) nr. 1201/89 af 3. maj 1989 om gennemførelsesbestemmelser for støtteordningen for bomuld(5), senest ændret ved forordning (EF) nr. 1664/98(6), indeholder de nærmere bestemmelser for fastsættelse af verdensmarkedsprisen for ikke-egreneret bomuld; ifølge Kommissionens forordning (EF) nr. 2808/98 af 22. december 1998 om gennemførelsesbestemmelser for den agromonetære ordning for euroen i landbrugssektoren(7), ændret ved forordning (EF) nr. 1410/1999(8), er det dagsomregningskursen mellem dollar og euro, der skal anvendes, og der er således ikke ligesom tidligere mulighed for at tage hensyn til dollarens gennemsnitsudsving over for ecuen i en tidagesperiode; udsvinget i vekselkursen mellem dollar og euro følges nu dagligt, og det har givet anledning til en lang række fastsættelser af verdensmarkedsprisen for ikke-egreneret bomuld og den deraf følgende forskud på støtten; for at undgå en række af de administrative problemer i den forbindelse bør de nærmere bestemmelser for fastsættelse af verdensmarkedsprisen tilpasses og forenkles; ved tilpasningen og forenklingen bør der dog tages højde for, at der skal kunne tages hensyn til eventuelle pludselige og voldsomme udsving i de forskellige faktorer, der påvirker verdensmarkedsprisen;

(2) i artikel 9, stk. 2, i forordning (EØF) nr. 1201/89 fastsættes sidste frist for indgivelse af anmodninger om at få bomuld undergivet kontrol; for at undgå, at producenterne holder for store mængder ikke-egreneret bomuld tilbage, kan en medlemsstat for hele sit område fremrykke sidste frist for indgivelse af anmodninger; erfaringerne har vist, at det er nødvendigt at tage hensyn til regionale forskelle i vejrforholdene og at give medlemsstaten mulighed for i tilfælde af dårlige vejrforhold at fravige sin egen beslutning og tillade, at bomuld med oprindelse i de pågældende regioner i en kort periode derefter undergives kontrol;

(3) ifølge artikel 15 i forordning (EØF) nr. 1201/89 omregnes minimumsprisen, forskuddet på støtten og støtten fra euro til national valuta efter vekselkursen den dag, hvor den ikke-egrenerede bomuld undergives kontrol; kontrolundergivelsen er en udløsende begivenhed, der kan variere dagligt i visse måneder af produktionsåret; for at undgå udsving, der ville kunne påvirke de daglige leverancer fra én og samme landbruger, må der fastsættes en specifik udløsende begivenhed;

(4) de i denne forordning fastsatte foranstaltninger er overensstemmelse med udtalelse fra Forvaltningskomitéen for Hør og Hamp -

UDSTEDT FØLGENDE FORORDNING:

Artikel 1

I forordning (EØF) nr. 1201/89 foretages følgende ændringer:

1) Artikel l, stk. l, affattes således: "1. Kommissionen fastsætter verdensmarkedsprisen for ikke-egreneret bomuld i euro for perioden 1. september til 31. marts. Prisen fastsættes den sidste arbejdsdag inden den 1., 11. og 21. i hver måned og træder i kraft dagen efter fastsættelsesdatoen. Ved arbejdsdage forstås i denne forbindelse Kommissionens arbejdsdage. Ved fastsættelse af verdensmarkedsprisen anvendes den euroomregningskurs, der gælder på den dag, hvor de bud og noteringer, som er omhandlet i artikel 2, blev konstateret.

I tilfælde af alvorlige forstyrrelser i verdensmarkedsprisen som omhandlet i første afsnit kan Kommissionen uden varsel ændre denne pris."

2) I artikel 9, stk. 2, andet afsnit, indsættes følgende: "I tilfælde af dårlige vejrforhold kan medlemsstaten dog i løbet af de sidste fem arbejdsdage i marts tillade, at den pågældende bomuld undergives kontrol. I så fald underretter medlemsstaten Kommissionen herom senest 10 dage før periodens begyndelse."

3) Artikel 15 affattes således: "Artikel 15

Minimumsprisen, støtteforskuddet og støtten omregnes efter euroomregningskursen på den dag, hvor fastsættelsen af den verdensmarkedspris for ikke-egreneret bomuld, der gælder på det tidspunkt, hvor det pågældende parti bomuld undergives kontrol, træder i kraft."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1999.

På Kommissionens vegne

Franz FISCHLER

Medlem af Kommissionen

(1) EFT L 148 af 30.6.1995, s. 45.

(2) EFT L 148 af 30.6.1995, s. 48.

(3) EFT L 190 af 4.7.1998, s. 4.

(4) EFT L 349 af 24.12.1998, s. 1.

(5) EFT L 123 af 4.5.1989, s. 23.

(6) EFT L 211 af 29.7.1998, s. 9.

(7) EFT L 349 af 24.12.1998, s. 36.

(8) EFT L 164 af 30.6.1999, s. 53.